《送王河泊》
元代·胡奎

楚人歌竹枝，吴人歌白苧。寄言黄帽郎，停舟向江渚。

江渚清涟漪，江风吹客衣。三载一朝别，宁无千里思。

子乘道上车，我戴山中笠。它日若相逢，还当下车揖。

雩阳好山水，三江接龙门。愿托双鲤鱼，时时寄平安。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。